《题山水画寄筠州王校文》
明代·周玄

六奇秀南州，五老萃西路。风壤虽异区，英灵总佳誉。

千回边海日，百丈际江树。苍翠春到时，空濛鸟飞处。

沾衣萝磴雨，宿棹花岩雾。适楚偶目新，瞻闽屡怀故。

雅澹浩然想，解道玄晖句。慰尔远暌离，因之裂纨素。

作者简介：福建闽县人，字微之。与黄玄皆出林鸿门下，称二玄。永乐中以文学征，授礼部员外郎。尝挟书数千卷，居长乐高柄家，读书十年，卒业尽弃其书，谓已尽在腹中。为闽中十才子之一。有《宜秋集》。